Eskom wil R200 miljoen van Deloitte verhaalJabu Mabuza. Foto: REUTERS/Siphiwe Sibeko/ANA Eskom wil die toeken van twee kontrakte aan Deloitte ter syde laat stel en meer as R200 miljoen van die ouditfirma probeer verhaal. Die beleërde kragvoorsiener wil ook hê dat Anoj Singh, voormalige finansiële hoof, en Prish Govender, voormalige waarnemende hoof vir groepskapitaal, die koste van die aansoek moet betaal. “Ons het Suid-Afrikaners belowe dat ons alle geld wat op onwettige of onregverdige wyse gedurende die dae van die staatskaping uit Eskom onttrek is, sal probeer terugkry,” het Jabu Mabuza, waarnemende bedryfshoof van Eskom, gesê. Hy het gesê Eskom wil met dié regstappe probeer om vertroue in die kragvoorsiener se bestuursprosesse en -prosedures te herstel, “wat grootliks ondermyn is deur mense wat getaak was met die einste prosesse”. Eskom het glo inligting tot sy beskikking wat wys dat Deloitte besig was met onregverdige, onbillike, ondeursigtige en onmededingende aktiwiteite waar die ouditfirma inligtingsessies met Eskom-amptenare wat nie op rekord was nie, gebruik het om voorstelle in te dien en dat hulle kontrakte gekry het al was hul pryse ver bo die van hul mededingers. Volgens Mabuza versoek Eskom dus die hof om die tenders onwettig en ongrondwetlik te verklaar en dat Deloitte die geld moet terugbetaal. Hy het gesê kontrakte is aan Deloitte toegeken ondanks die feit dat hul pryse vyf keer hoër as die van hul mededingers was. “In een van die tenders was Deloitte se prys R79 miljoen teenoor die net minder as R16 miljoen en R9 miljoen van twee mededingers, en in die tweede tender was Deloitte se prys R88,8 miljoen teenoor R14,5 miljoen, R13,25 miljoen en R6,59 miljoen van drie mededingers. Dit toon suiwer korrupsie aan die kant van Deloitte en die uitvoerende beamptes van Eskom wat hierdie kontrakte gefasiliteer het sonder om ag te slaan op die volhoubaarheid van Eskom.” Mabuza het gesê Eskom sal voortgaan om saam met wetstoepassingsowerhede en die Zondo-kommissie te werk om gesteelde fondse te verhaal deur kriminele en siviele prosesse te gebruik.